Milan Kundera

**Milan Kundera** bio je češko-francuski književnik. Poznat je po proznom djelu *Smiješne ljubavi*, napisanom 1969. Komercijalni uspjeh postigao je knjigom *Nepodnošljiva lahkoća postojanja*, objavljenom 1984.

## Biografija 
Rođen je 1929. u češkoj građanskoj porodici. Njegov otac, Ludvík Kundera, svojedobno učenik kompozitora Leoša Janáčeka, bio je češki muzikolog i pijanist te kasnije i rektor Janáčekove muzičke akademije u Brnu od 1948. do 1961. Naučio je svirati klavir od oca i kasnije se upisao na studij muzikologije i kompozicije. Muzikološki utjecaji i reference brojni su u njegovom književnom opusu.

Godine 1945. kao gimnazijalac preveo je pjesmu ruskog pjesnika Vladimira Majakovskog, koja je objavljena u časopisu *Gong*. Svoje prve pjesme, vjerovatno pod utjecajem svog bratića, književnika Ludvíka Kundere, objavio je u časopisu *Mladé archy* 1946.

Kundera je, također, u Pragu studirao književnost i estetiku, ali je nakon dva semestra prešao na prašku filmsku akademiju, gdje je slušao predavanja iz režije i scenaristike. Nakon što je 1952. diplomirao, ondje je počeo predavati svjetsku književnost.

Pripadao je generaciji mladih Čeha koji su stekli malo ili nimalo iskustva s predratnom demokratskom Čehoslovačkom Republikom. Na njihovu ideologiju znatno su utjecala iskustva Drugog svjetskog rata i njemačke okupacije; tako se 1948. Kundera – još mladić – pridružio vladajućoj Čehoslovačkoj komunističkoj partiji. Godine 1950. on i još jedan češki pisac, Jan Trefulka, isključeni su iz nje zbog "antipartijske djelatnosti". Obojica su književno obradila taj incident: Kunderu je on nadahnuo za glavnu temu romana *Šala* (1967).

Kundera je ponovo primljen u Komunističku partiju 1956. da bi naposljetku po drugi put iz nje bio isključen 1970. Zajedno s drugim češkim umjetnicima i književnicima – poput Václava Havela – i on se angažirao u Praškom proljeću (1968), kratkom razdoblju reformističkog optimizma koje je ugušila sovjetska invazija na Čehoslovačku u augustu iste godine.

Kundera je i dalje ostao angažiran u reformi češkog komunizma i oštro je javno, u štampi, polemizirao s Havelom, govoreći da bi svako trebao ostati staložen, jer "nikoga još ne zatvaraju zbog mišljenja", a "važnost Praške jeseni mogla bi u konačnici biti veći od važnosti Praškog proljeća". No, na kraju je napustio svoje reformističke snove i odselio se u Francusku 1975. Bio je francuski građanin od 1981.

## Djela 
Počeo je objavljivati 1953. Pisao je i na češkom i na francuskom jeziku. Od 1993. pisao je na francuskom.

### Romani i pripovijetke 
* *Šala* (*Žert*) (1967)
* *Smiješne ljubavi* (*Směšné lásky*) (1968)
* *Život je drugdje* (*Život je jinde*) (1969)
* *Oproštajni valcer* (*Valčík na rozloučenou*) (1976)
* *Knjiga smijeha i zaborava* (*Kniha smíchu a zapomnění*) (1979)
* *Nepodnošljiva lahkoća postojanja* (*Nesnesitelná lehkost bytí*) (1984)
* *Besmrtnost* (*Nesmrtelnost*) (1990)
* *Polaganost* (*La Lenteur*) (1993)
* *Identitet* (''L'Identité*) (1998)
* *Neznanje* (*L'Ignorance*) (2000)

### Eseji 
* *Umjetnost romana* (*L'art du Roman*) (1985)
* *Iznevjerene oporuke* (*Les testaments trahis*) (1992)
* *Zavjesa* (*Le Rideau*) (2005)

### Drama 
* *Jacques i njegov gospodar* (*Jakub a jeho pán*) (1975)

## Nagrade 
* **1987** – Austrijska državna nagrada za evropsku književnost

## Reference 
## Vanjski linkovi 
* Incipiti nekih Kunderinih djela  
* Zbirka citata iz Kunderinih djela 
* Intervju Philipa Rotha s Kunderom (1980) 
* Intervju  Olge Carlisle s Kunderom (1985) 
* Intervju Lois Oppenheim s Kunderom (1989) 
* Rad na temu Kundere i kiča 
* Kundera i muzika (Tekla Babyak) 
* Topos bazena kod Kundere (2007) 
* Recenzija romana *Nepodnošljiva lahkoća postojanja* (Bob Corbett, 2001) 
* O romanu *Identitet'' (Yannick Rolandeau, 2001) 
* Kritička bibliografija o Kunderi 

Kategorija:Rođeni 1929.
Kategorija:Umrli 2023.
Kategorija:Biografije, Brno
Kategorija:Češki pisci
Kategorija:Francuski pisci
Kategorija:Dobitnici Austrijske državne nagrade za evropsku književnost